KLASA: 034-05/24-01/84

URBROJ: 711-02-01/07-2024-02

Zagreb, 14. lipnja 2024.

**ŽELJKA JOSIĆ**

državna tajnica u Ministarstvu demografije i useljeništva

**Predmet: mišljenje na zahtjev obveznice** **Željke Josić**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 6. lipnja 2024. zaprimilo zahtjev za davanjem mišljenja koji je podnijela obveznica Željka Josić, državna tajnica u Ministarstvu demografije i useljeništva.

U podnesenom zahtjevu obveznica navodi da je ishodila mišljenje Povjerenstva broj: 711-1-1400-M-84/20-04-17 od 18. rujna 2020. za obavljanje poslova liječnika subspecijalista u trajanju od četiri sata tjedno, u kojem je istaknuto da Povjerenstvo tumači da takvo obavljanje poslova predstavlja povremeno obavljanje poslova te da u skladu s člankom 13. stavkom 2. ZSSI-a suglasnost nije potrebna. Obveznica sada navodi da bi u POLIKLINICI ALABDULLA d.o.o. sa sjedištem u Zagrebu, Ulica kneza Branimira 28, OIB: 31870130477 povremeno obavljala poslove i to kao dodatni rad (na temelju ugovora o dodatnom radu) na poslovima ginekologa specijalista u trajanju od dva sata tjedno, a s ciljem dostizanja potrebne praske u specijalističkoj djelatnosti.

Obveznica traži mišljenje Povjerenstva može li za vrijeme obnašanja dužnosti državne tajnice Ministarstva demografije i useljeništva obavljati poslove ginekologa specijalista u Poliklinici u trajanju od dva sata tjedno.

Povodom predmetnog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 53. sjednici održanoj 14. lipnja 2024. obveznici daje mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Uvidom u Registar obveznika, koji ustrojava i vodi Povjerenstvo, utvrđeno je da Željka Josić od 20. svibnja 2024. obnaša dužnost državne tajnice u Ministarstvu demografije i useljeništva.

Člankom 3. stavkom 1. točkom 6. ZSSI-a propisano je da su državni tajnici obveznici u smislu toga Zakona te je Željka Josić kao obveznica dužna postupati sukladno odredbama ZSSI-a.

Člankom 17. stavkom 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

S obzirom da iz zahtjeva za mišljenjem proizlazi da bi obveznica poslove ginekologa specijalista u POLIKLINICI ALABDULLA d.o.o. obavljala povremeno i to u trajanju od dva sata tjedno, kao i s obzirom na to da je Povjerenstvo u bitno istovjetnom slučaju 18. rujna 2020. obveznici dalo gore navedeno pozitivno mišljenje, Povjerenstvo zaključuje da se u konkretnom slučaju radi o privremenim i povremenim poslovima, a ne o redovitom i stalnom zanimanju u smislu citiranog članka 17. stavka 2. ZSSI-a, pa stoga obveznica Željka Josić za vrijeme obnašanja dužnosti državne tajnice u Ministarstvu demografije i useljeništva može obavljati poslove ginekologa specijalista u POLIKLINICI ALABDULLA d.o.o. u trajanju od dva sata tjedno.

Povjerenstvo napominje kako je obveznica, sukladno članku 17. stavku 4. ZSSI-a, obvezna u imovinskoj kartici prijaviti Povjerenstvu primitke koji bi joj bili isplaćeni za obavljanje predmetnih poslova.

PREDSJEDNICA POVJERENSTVA

Aleksandra Jozić Ileković, dipl. iur.

Dostaviti:

1. Obveznica Željka Josić, elektroničkom poštom
2. Objava na internetskoj stranici Povjerenstva
3. Pismohrana